અને નવી પેઢી ? તેની તો મસ્તી જ જુદી છે. તેનો મંત્ર છે ફ્રેંડશીપ, કમ્પેનિયનશીપ. મારી મિત્ર આરતી તેના લગ્નની ઉંમરના દીકરા મેહુલ માટે એક એકથી ચડે તેવી દેખાવડી કન્યાઓ જોતી હતી ત્યાં એક દિવસ તેની સાથે કામ કરતી વંદનાને લૈ આવ્યો. ‘મને આ ગમે છે. અમે લગ્ન કરવા માંગીએ છીએ.’ વંદના મેહુલની સરખામણીમાં કંઇ નહીં. ગુજરાતી ભાષા કે રસોઇ જાણે નહીં. આરતીને થયું, આ લગ્ન છ મહિના પણ નહીં ટકે, પણ ટકી ગયાં અને બંને ખુશ પણ છે. બંને કમાય છે. મેહુલ ઘરના કામમાં જ નહીં, નાનકડી દીકરીને ઉછેરવામાં પણ મદદ કરે છે. ‘તને આમાં શું દેખાયું ? મેં તારા માટે કેવી સરસ છોકરીઓ જોઇ હતી.’ એક દિવસ આરતીએ કહ્યું. ‘સરસ એટલે શું ? વંદના સાથે મારી ફ્રિકવંસી મેચ થાય છે.’ ‘તે તારી પાસે કેટલું કામ કરાવે છે. દીકરીના બાળોતિયાં ય ઘણીવાર તું બદલે છે.’ ‘મમ્મી, તારા જમાનાની વાત ન કર. હવે તો બંને કમાય, બંને ઘર ચલાવે ને દીકરી મારી પણ છે ને – હું તેનું ડાયપર બદલું તેમાં શો વાંધો ?’ આરતી વિચારતી થઇ ગઇ.